ויליאם קוונדיש

ויליאם קוונדיש-בנטינק, דוכס פורטלנד השלישי (באנגלית: William Henry Cavendish-Bentinck, 3rd Duke of Portland; 14 באפריל 1738 – 30 באוקטובר 1809), היה מדינאי בריטי מהמפלגה הוויגית ומאוחר יותר מהמפלגה הטורית, שכיהן כראש ממשלת בריטניה בשתי תקופות כהונה, אחת ב-1783 והשנייה בין השנים 1807–1809. התקופה של 24 השנים הללו בין שתי תקופות הכהונה היא תקופת הפער הארוכה ביותר בין שתי תקופות כהונה של כל ראש ממשלה שכיהן אי פעם בבריטניה. כמו כן הוא כיהן כנשיא אוניברסיטת אוקספורד. אחת מצאצאיותיו של דוכס פורטלנד היא אליזבת השנייה, מלכת הממלכה המאוחדת שאליו היא מקושרת דרך סבתה מצד אמה.

ביוגרפיה
ויליאם קוונדיש היה בנם הבכור של ויליאם בנטינק, דוכס פורטלנד השני ושל אשתו מרגרט. הוא ירש אדמות רבות מאמו ומסבתו מצד אמו. הוא התחנך בבית הספר בווסטמינסטר ולמד בקולג' כרייסט צ'רץ' שבאוקספורד. בשנת 1761 הוא נבחר לפרלמנט מטעם מחוז הבחירה של וובלי (Weobley) ושנה לאחר מכן ירש מאביו את תואר דוכס פורטלנד ונכנס לבית הלורדים. בהיותו מקורב לחוגי האצולה של המפלגה הוויגית בראשותו של הלורד רוקינגהם הוא שירת בממשלתו הראשונה כלורד צ'מברלין בין השנים 1765–1766 ולאחר מכן כלורד לוטננט של אירלנד בממשלתו השנייה של רוקינגהם בשנת 1782. הוא התפטר מממשלתו של הלורד שלבורן יחד עם שאר תומכיו של צ'ארלס ג'יימס פוקס בעקבות מותו של רוקינגהם.

באפריל 1783 קודם פורטלנד להיות ראש הממשלה שהוקמה מטעמה של קואליציית פוקס-נורת'. הוא כיהן גם כלורד הראשון של האוצר עד לנפילתה של הממשלה בדצמבר אותה שנה. במהלך כהונתו נחתם חוזה פריז שסיים את מלחמת העצמאות של ארצות הברית.

ב-1789 נעשה פורטלנד אחד מסגני הנשיא של בית החולים לילדים עזובים בלונדון (Foundling Hospital). מפעל צדקה זה היה אחד הפופולריים ביותר בתקופה זו, ונכבדים רבים שמשו בתפקידים בהנהלה שלו. בעת הקמתו, חמישים שנה קודם לכן, היה אביו של פורטלנד אחד מהנגידים המייסדים של המוסד. משימתו של בית החולים הייתה לדאוג לילידים עזובים בלונדון והוא זכה לתהילה בזכות הפעולה הנמרצת שלו, בזכות אוסף האומנות שנתרם לו על ידי כמה אומנים ובזכות הקונצרטים שהתקיימו בו לגיוס כספים בניצוחו של גאורג פרידריך הנדל. ב-1793 החליף פורטלנד את הלורד נורת' בתפקיד נשיאו של המוסד.

יחד עם וויגים שמרניים רבים כמו אדמונד ברק הרגיש פורטלנד מאוד לא בנוח עם המהפכה הצרפתית והיו לו חילוקי דעות עמוקים עם פוקס על הנושא. בעקבות כך הוא הצטרף לממשלתו של ויליאם פיט הבן ב-1794. הוא המשיך לכהן בממשלה עד למותו של פיט ב-1806, בין השנים 1801–1805 בתפקיד הלורד נשיא המועצה ולאחר מכן כשר בלי תיק.

במרץ 1807, עם קריסתה של ממשלתו של ויליאם גרנוויל ("ממשלת כל הכישרונות"), שבו תומכיו של פיט הצעיר לעמדת הכוח הקודמת שלהם ופורטלנד הקים ממשלה שבין חבריה נמנו ג'ורג' קנינג, לורד קסלרי, רוברט ג'נקינסון וספנסר פרסיבל.

ממשלתו השנייה של פורטלנד חוותה את בידודה הפוליטי המוחלט של בריטניה ביבשת אירופה, אך בתקופתה חלה גם התאוששות במעמדה של בריטניה, כאשר פרצה מלחמת חצי האי. בסוף שנת 1809, כשבריאותו של פורטלנד הייתה כבר רופפת, וממשלתו התנדנדה בין המריבות השערורייתיות שבין קנינג וקסלרי, הוא התפטר והלך לעולמו זמן קצר לאחר מכן.

משפחתו
ב-8 בנובמבר 1766 ויליאם התחתן עם דורותי קוונדיש, בתם של ויליאם קוונדיש, הדוכס הרביעי מדבונשייר ושרלוט קוונדיש, מרקיזת הרטינגטון, ממנה נולדו לו 7 ילדים:
 ויליאם בנטינק, דוכס פורטלנד הרביעי (1768–1854).
 לורד ויליאם קוונדיש-בנטינק (1774–1839).
 ליידי שרלוט קוונדיש-בנטינק (1775–1862), התחתנה עם צ'ארלס גראוויל.
 ליידי מרי קבנדיש-בנטינק (1779–1843).
 לורד צ'ארלס קוונדיש-בנטינק (1780–1826). סבו של אביה של ססיליה בווס-ליון, רוזנת סטראטמור וקינגהורן, אמה של אליזבת, המלכה האם.
 לורד פרדריק קוונדיש-בנטינק (1781–1828), התחתן עם ליידי מרי לותר.
 ילד מת (1786).

קישורים חיצוניים



 מידע על ויליאם קוונדיש באתר משרד ראש ממשלת בריטניה
 Biography of the 3rd Duke, with links to online catalogues, from Manuscripts and Special Collections, The University of Nottingham
 William Henry Cavendish Bentinck, 3rd Duke of Portland (1738-1809), www.victorianweb.org
 William Henry Cavendish-Bentinck, 3rd Duke of Portland, www.regencyassemblypress.com

קטגוריה:ראשי ממשלת בריטניה
קטגוריה:מסדר הבירית: אבירים וגבירות
קטגוריה:עמיתי החברה המלכותית
קטגוריה:נשיאי אוניברסיטאות ומכללות
קטגוריה:סגל אוניברסיטת אוקספורד
קטגוריה:לורד צ'מברלין
קטגוריה:חברי הפרלמנט של בריטניה הגדולה
קטגוריה:בוגרי כרייסט צ'רץ' (אוקספורד)
קטגוריה:לורד לוטננט של אירלנד
קטגוריה:משפחת בנטינק
קטגוריה:בריטים שנולדו ב-1738
קטגוריה:בריטים שנפטרו ב-1809